Na die Suid-Afrikaanse Oorlog (1899-1902) was een van die doelstellings van Johannesburg se Brits-beheerde Stadsraad om voorsiening te maak vir openbare ontspanningsruimtes vir die blanke stadsburgers. Die vestiging en ontwikkeling van Ellis Park as 'n omvangryke sport sentrum was een van hierdie pogings. In 1908 het die stadsraad onbewoonde grond in New Doornfontein gekoop. Daarna is die eerste stap in die bereiking van hul grootse visie geneem, naamlik die bou van 'n swembad wat aan die vereistes vir enige internasionale kompetisie voldoen het. Die Eerste Wêreldoorlog het enige verdere ontwikkeling onderbreek. Die werkike grootskaalse uitbreiding sou in die 1920s plaasvind en het tennisbane, krieket- en rugbyvelde ingesluit. Teen die eindie van die 1920s kon die stadsraad en die Transvaalse Rugby Voetbal Unie, 'n belangrike aandeelhouer in die ontwikkeling, trots daarop aanspraak maak dat hulle die droom van die vestiging van 'n internasionale sportsentrum vir Johannesburg verwesentlik het. Ellis Park het 'n betekenisvolle stedelike aanwyser geword. Dit het 'n prestige simbool van 'n vinnig groeiende stad geword, 'n simbool van die transformasie van Johannesburg se stedelike omgewing na 'n moderne stad.